|  |  |
| --- | --- |
|  |  |
| Til høringsparterne på vedlagte høringsliste | 7. juli 20252025-1936 |

# Høring over udkast til forslag til lov om til lov om ændring af lov om luftfart (Hjemmel til Færøernes etapevise overtagelse af sagsområdet luftfart og relaterede konsekvensændringer)

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

Formålet med lovforslagets er, at der i luftfartsloven tilvejebringes et grundlag for, at Færøerne kan overtage sagsområdet luftfart etapevist på tidspunkter besluttet af Færøernes landsstyre, og i et omfang, der er fastlagt i en forhandling mellem Færøernes landsstyre og transportministeren.

Derudover danner lovforslaget det nødvendige hjemmelsmæssige grundlag for, at Trafikstyrelsen fortsat kan opkræve safety-afgift for passagerer, der afgår fra en færøsk flyveplads, indtil det samlede luftfartsområde, er overtaget. Trafikstyrelsens tilsyn med færøske aktører på endnu ikke-overtagne områder vil som øvrige tilsyn blive finansieret via safety-afgiften.

Endelig foreslås det, at transportministeren bemyndiges til at fastsætte de administrative regler, der måtte være nødvendige forud for en overtagelse af et nærmere defineret område, og at der tilvejebringes en hjemmel, der vil gøre det muligt at foretage sådanne ændringer af luftfartsloven gældende for Færøerne, som kun vil vedrøre Færøerne i en kongelig anordning, der udfærdiges på anmodning fra Færøernes landsstyre.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres. Høringssvaret vil blive offentliggjort på Høringsportalen.dk og Folketinget.dk i forbindelse med oversendelse af høringsmaterialet til Folketingets Transportudvalg.

Transportministeriet skal venligst bede om eventuelle bemærkninger **senest den 21. august 2025.**

Høringssvar bedes sendt til trm@trm.dk.

Spørgsmål vedrørende høringen kan stilles til Liv Mølgaard på mail lmm@trm.dk og telefon 41 71 27 90 eller til Line Himmelstrup på mail lihi@trafikstyrelsen.dk og telefon 41 78 04 53.

Med venlig hilsen

Liv Mølgaard

Center for Analyse, Klima og Luftfart